Ֆրեդ Ռայան

**Ֆրեդերիկ Ջոզեֆ Ռայան կրտսեր** (), ամերիկացի ձեռնարկատեր, քաղաքական խորհրդատու, իրավաբան, Վաշինգտոն Փոստի հրատարակիչ և գլխավոր գործադիր տնօրեն (CEO), Պոլիտիկո մեդիա կազմակերպության համահիմնադիր, նախկին նախագահ և գլխավոր գործադիր տնօրեն։

## Կենսագրություն
Ֆրեդ Ռայանը ծնվել է 1955 թվականի ապրիլի 12-ին Ամերիկայի Միացյալ Նահանգների Ֆլորիդա նահանգի Տամպա քաղաքում։ 1977 թվականին գերազանցությամբ ավարտել է Հարավային Կալիֆոռնիայի համալսարանը՝ ստանալով քաղաքագիտության և խոսքի հաղորդակցության արվեստի բակալավրի աստիճան, իսկ 1980 թվականին ստացել է իրավագիտության դոկտորի աստիճան՝ գերազանցությամբ ավարտելով Գոուլդի իրավաբանական դպրոցը (USC Gould School of Law)։ Մինչև 1982 թվականը Ռայանը աշխատել է որպես փաստաբան Լոս Անջելեսում, Կալիֆոռնիա նահանգի Hill, Farrer & Burrill իրավաբանական ընկերությունում։ Այնտեղ աշխատելու ընթացքում գրել է հոդվածներ իրավունքի վերաբերյալ։ Կալիֆոռնիայի պետական փաստաբանների միության և Կոլումբիայի շրջանի փաստաբանների պալատի անդամ է։

1982 թվականի փետրվարին զբաղեցրել է ԱՄՆ 40-րդ նախագահ Ռոնալդ Ռեյգանի վարչակազմում նախագահական նշանակումների և պլանավորման գծով փոխտնօրենի պաշտոն, իսկ 1983 թվականի փետրվարին նշանակվել է տնօրեն։ 1985 թվականի փետրվարին նշանակվել է Սպիտակ տան մասնավոր հատվածի նախաձեռնությունների գրասենյակի գործունեության պատասխանատու։ 1987 թվականի նոյեմբերի 4-ին նշանակվել է նախագահի օգնական։ 1989-1995 թվականներին Լոս Անջելեսում ղեկավարել է նախկին նախագահ Ռեյգանի շտաբը։

1995-2014 թվականներին Ռայանը զբաղեցրել է Allbritton Communications մեդիաընկերության նախագահի և գլխավոր գործադիր տնօրենի պաշտոնը, որը զբաղվում է ռադիոհեռարձակմամբ և կաբելային հեռուստատեսությամբ։ 2007 թվականին դարձել է Պոլոտիկո մեդիա կազմակերպության հիմնադիրներից մեկը և գլխավոր գործադիր տնօրենի առաջին նախագահը, որի հիմքը կազմել են Վաշինգտոն Փոստի նախկին լրագրողները, ովքեր նպատակ ունեին մրցակցել գործընկերների հետ**։ Պոլոտիկո ապրանքանիշը խթանելու համար Ռայանը անընդհատ հորդորել է իր աշխատակիցներին կազմակերպության անվանումը գրել միայն մեծատառերով։ Ռայանի շնորհիվ Պոլոտիկոյին հաջողվել է գովազդային գործարք կնքել Goldman Sachs ֆինանսական կոնգլոմերատի հետ և երկու անգամ բանավեճ կազմակերպել ԱՄՆ նախագահի թեկնածուների միջև։ 2010 թվականին մասնակցել է TBD.com լրատվական կայքի ստեղծմանը։ Պոլոտիկոյում աշխատել է մինչև 2014 թվականի օգոստոսը։

2014 թվականի սեպտեմբերի 2-ին Ռայանը նշանակվել է Վաշինգտոն Փոստի հրատարակիչ և գլխավոր գործադիր տնօրեն՝ այդ պաշտոնում փոխարինելով Քեթրին Վեյմուին։ 2014 թվականի հոկտեմբերի 1-ից ստանձնել է պարտականությունները։ Պաշտոնավարման ընթացքում The Post-ը երկու անգամ ճանաչվել է «աշխարհի ամենանորարար մեդիա ընկերությունը» Fast Company գործարար ամսագրի կողմից։

2017 թվականի փետրվարի 1-ից Հարավային Կալիֆոռնիայի համալսարանի հոգաբարձուների խորհրդի անդամ է։ Նաև պատմական հետազոտություններով զբաղվող White House Historical Association ոչ առևտրային կազմակերպության, հիմնադրամի հոգաբարձուների խորհրդի և Ռոնալդ Ռեյգանի նախագահական գրադարանի ինստիտուտի նախագահն է և Ֆորդի թատրոնի և ամերիկյան պատմության ազգային թանգարանի խորհուրդների անդամն է։

## Մրցանակներ
2005 թվական՝ Հարավային Կալիֆոռնիայի համալսարանի շրջանավարտների ասոցիացիայի վաստակավոր մրցանակ։

2019 թվական՝ Ուեյք Ֆորեստի համալսարանի Պատվավոր դոկտորի աստիճան։

## Անձնական կյանք
Ֆրեդ Ռայանը ապրում է Վաշինգտոն քաղաքում։ Ամուսնացած է Ժենեվիև Մակսուինի Ռայանի հետ։ Ունեն երեք դուստր։

## Ծանոթագրություններ

 
Կատեգորիա:Ամերիկացի իրավաբաններ